Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 308/12/4401	Komárno, 11.10.2012
EEČ : 2-30-201-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov v jednočinnom súbehu s prečinom výtržníctva  podľa ustanovenia §-u 364 odsek 1 písmeno a) Trestného zákona

Rozhodol: 	prokurátor Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že dňa 6. apríla 2012 v čase okolo 21.30 hod. v meste XXXXX na križovatke ulice  Komárňanská a ulice Dunajská udrel poškodeného XXXXX, narodeného XXXXX do oblasti brucha a potom ako poškodený spadol, raz ho kopol do oblasti brucha až hrudníka, následkom čoho poškodený utrpel zlomeninu  4. rebra vľavo, s primeranou dobou liečenia do 6 týždňov
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník OO PZ XXXXX vzniesol dňa 20. júna 2012 pod ČVS: XXXXX obvinenie XXXXX, narodenému XXXXX v XXXXX, pre prečin ublíženia na zdraví podľa ustanovenia §-u 156 odsek 1 Trestného zákona v jednočinnom súbehu s prečinom výtržníctva  podľa ustanovenia §-u 364 odsek 1 písmeno a) Trestného zákona  na tom skutkovom základe, že dňa 6. apríla 2012 v čase okolo 21.30 hod. v meste XXXXX na križovatke ulice  Komárňanská a ulice Dunajská udrel poškodeného  XXXXX, narodeného XXXXX do oblasti brucha a potom ako poškodený spadol, raz ho kopol do oblasti brucha až hrudníka, následkom čoho poškodený utrpel zlomeninu  4. rebra vľavo, s primeranou dobou liečenia do 6 týždňov. 

V rámci dokazovania bol vypočutý obvinený, ktorý vyhlásil, že skutok spáchal, svoje konanie oľutoval a súhlasil s podmienečným zastavením trestného stíhania. Obvinený nahradil Všeobecnej zdravotnej poisťovni, a.s., náklady za poskytnutú zdravotnú starostlivosť poškodenému. Poškodený do skončenia vyšetrovania nevyčíslil nárok na náhradu škody voči obvinenému. Spáchanie prečinov je preukázané tiež výpoveďou svedka - poškodeného, lekárskymi správami, odborným vyjadrením číslo 21/2012 znalca XXXXX. 

Z týchto dôkazov jednoznačne vyplynulo, že k spáchaniu hore uvedeného prečinu  zo strany obvineného skutočne došlo. Sám obvinený prehlásil, že skutok spáchal a podrobne opísal jeho priebeh. Ostatné vykonané dôkazy s týmto doznaním korešpondujú. Toto konanie vykazuje všetky zákonné znaky skutkovej podstaty prečinu prečin ublíženia na zdraví podľa ustanovenia §-u 156 odsek 1 Trestného zákona v jednočinnom súbehu s prečinom výtržníctva  podľa ustanovenia §-u 364 odsek 1 písmeno a) Trestného zákona.

Podľa ustanovenia §-u 156 odsek 1 Trestného zákona, kto inému úmyselne ublíži na zdraví, potrestá sa odňatím slobody na šesť mesiacov až dva roky.

Podľa ustanovenia §-u 364 odsek 1 písmeno a) Trestného zákona, kto sa dopustí fyzicky, na mieste verejnosti prístupnom výtržnosti tým, že napadne iného, potrestá sa odňatím slobody až na tri roky.

Podľa ustanovenia §-u  216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

Za vyššie uvedené prečiny možno  uložiť trest odňatia slobody s dolnou hranicou trestu odňatia slobody šesť mesiacov a s hornou hranicou trestu odňatia slobody tri roky. Obvinený  pri  svojom výsluchu  po  náležitom poučení prehlásil, že spáchal skutok, za ktorý je stíhaný a súhlasil s podmienečným zastavením trestného stíhania. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne. Nárok Všeobecnej zdravotnej poisťovne, a.s., bol uhradený a poškodený žiadny nárok na náhradu škody počas skráteného vyšetrovania nevyčíslil. Tiež bolo zistené, že obvinený bol dvakrát súdne trestaný a to v rokoch 1977 a 1984, pričom sa na neho hladí akoby  nebol odsúdený a z výpisu z Ústrednej evidencie priestupkov vyplynulo, že od roku 2011 spáchal  tri priestupky porušením pravidiel cestnej premávky.

 Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu obvineného a okolnosti prípadu za dostačujúce. S prihliadnutím na osobu obvineného, spôsob spáchania činu a jeho následok, som určil skúšobnú dobu  vo výmere dvadsaťštyri mesiacov. 

Ak obvinený v priebehu skúšobnej doby povedie riadny život, prokurátor rozhodne, že sa  osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Škvára
prokurátor